 አፕል በታሪኩ እጅግ ምርጡን ኮምፒውተር አስመረቀ 
 ታዋቂው አፕል ኩባንያ ከዚህ ቀደም አምርቶ ለገበያ ካቀረባቸው የተለያዩ ሞዴል የማክ ኮምፒውተሮች ሁሉ ከፍተኛ አቅም የተላበሰውንና በርካታ ስራዎችን የመስራት ብቃት እንዳለው የተነገረለትን አዲሱን ምርቱን፣ አይማክ ፕሮን ከትናንት በስቲያ በይፋ አስመርቋል፡፡የዓለማችን የወቅቱ የዴስክቶፕ ኮምፒውተር ቴክኖሎጂ ከፍታ ማሳያ እንደሆነ የተነገረለትና ባለ27 ኢንች ስክሪን ያለው አይማክ ፕሮ፤ ምስሎችንና ቪዲዮዎችን በእጅግ ከፍተኛ ጥራት ኤዲት ከማድረግ ባለፈ በፍጥነቱና በሚያከናውናቸው ስራዎች ብዛት አቻ እንደማይገኝለት ተገልጧል፡፡ ከዘራፊዎች ለመከላከል የሚያስችል ራሱን የቻለ ሲስተም ያለውና ማራኪ ገጽታን የተላበሰው አይማክ ፕሮ፤ በምን ያህል  ዋጋ ለገበያ እንደሚቀርብ እስካሁን ድረስ ኩባንያው በይፋ ያስታወቀው ነገር ባይኖርም፣ አንዳንድ መረጃዎች ግን ከ5 ሺህ ዶላር በላይ እንደሚሆን ግምታቸውን መስጠታቸውን ሲኤንቢሲ ዘግቧል፡፡አይፎን 8፣ አይፎን 8 ፕላስና አይፎን ኤክስ የተባሉትን አዳዲስ እጅግ ዘመናዊ ስማርት ፎን ምርቶቹን በመስከረም ወር ለዓለም ገበያ ያበቃውና በዓለማቀፍ ደረጃ ከፍተኛ ሽያጭ እያስመዘገበ የሚገኘው አፕል ኩባንያ፤ በአዲሱ የኮምፒውተር ምርቱ ሽያጭ ስኬታማ ይሆናል ተብሎ እንደሚጠበቅም ዘገባው አመልክቷል፡፡ 